Oʻzbekiston Respublikasining hududlarini rivojlantirishni rejalashtirish va qurish toʻgʻrisidagi shaharsozlik hujjatlarini ishlab chiqish narxlarini aniqlash boʻyicha uslubiy qoʻllanmani tasdiqlash haqida
(order, 2024-09-27)

Oʻzbekiston Respublikasi Shaharsozlik kodeksi hamda Oʻzbekiston Respublikasi Vazirlar Mahkamasining 2024-yil 12-avgustdagi 497-son “Hududning master rejasini ishlab chiqish, kelishish va tasdiqlash tartibi toʻgʻrisida”gi qaroriga muvofiq buyuraman: 1. Oʻzbekiston Respublikasining hududlarini rivojlantirishni rejalashtirish va qurish toʻgʻrisidagi shaharsozlik hujjatlarini ishlab chiqish narxlarini aniqlash boʻyicha uslubiy qoʻllanma ilovaga muvofiq tasdiqlansin. 2. Mazkur buyruq Oʻzbekiston Respublikasi Iqtisodiyot va moliya vazirligi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. Mazkur Uslubiy qoʻllanma (bundan buyon matnda Uslubiy qoʻllanma deb yuritiladi) shaharsozlik hujjatlarini ishlab chiqish narxini aniqlash tartibini belgilaydi. 1. Mazkur Uslubiy qoʻllanmada quyidagi asosiy tushunchalardan foydalaniladi: aholi punkti — huquqiy maqom, nom va chegara bilan belgilangan Oʻzbekiston Respublikasi maʼmuriy-hududiy birligi (shahar, shaharcha, qishloq, ovul); aholi punktining bosh rejasi — aholi punktini hududiy rivojlantirishning asosiy yoʻnalishlarini hamda fuqarolarning qulay hayot faoliyati muhitini kompleks shakllantirish shart-sharoitlarini belgilaydigan shaharsozlik hujjati; shaharsozlik hujjatlari — hududlarni va aholi punktlarini rivojlantirishni shaharsozlik jihatidan rejalashtirish toʻgʻrisidagi hamda ularni qurish haqidagi tasdiqlangan hujjatlar. 2. Mazkur Qoʻllanmada quyidagilar xarajatlar nazarda tutilmagan: topografiya sʼyomkalarni bajarish (shu jumladan, topografik xaritalarni sotib olish); buziladigan bino-inshootlarni narxlash va buzish smetalarni ishlab chiqish; chizmalarning nusxalarini, shuningdek koʻchalarning yoyilma koʻrinishlarini, qurilish va obodonlashtirish loyihalari fragmentlarini tayyorlash; ilmiy-tadqiqot ishlarini bajarish; arxeologiya ishlarini bajarish; tarixiy-arxitektura tayanch rejasini tuzish; loyihalash uchun dastlabki ishlarni bajarish va boshlangʻich maʼlumotlarni yigʻish; loyihalashtirish topshirigʻini tayyorlash; loyiha yechimlari variantlarini ishlab chiqish (konsepsiya yoki texnik-iqtisodiy asoslardan (TIA) tashqari); xavfli geologik jarayonlar va hodisalardan (koʻchki, sel, qor koʻchishi va boshqalar) himoyalash inshootlarini loyihalash; fuqarolar muhofazasi boʻyicha muhandislik-texnik tadbirlarni loyihalash. 3. Shaharsozlik hujjatlarini ishlab chiqish narxini hisoblashda buyurtmachi tomonidan loyihalashtirish uchun zarur boshlangʻich maʼlumotlarni, loyihalashtirish topshirigʻini hamda shartnomani taqdim etish muddatlari hisobga olinmaydi. 4. Shaharsozlik hujjatlarini ishlab chiqish narxini shakllantirishda quyidagilar hisobga olinadi: loyihalash muddati; loyihalash ishlarining hajmi; murakkablashtiruvchi (yengillashtiruvchi) omillarni hisobga oluvchi tuzatish koeffitsiyentlari. 5. Shaharsozlik hujjatlarini ishlab chiqishning boshlangan yilidan keyingi yilga oʻtgan ishlar boʻyicha qonunchilikda belgilangan bazaviy hisoblash miqdoridan kelib chiqqan holda tomonlarning kelishuviga koʻra shaharsozlik hujjatlarini ishlab chiqish narxiga oʻzgartirish kiritilishi mumkin. 6. Shaharsozlik hujjatlarini ishlab chiqish narxini hisoblashda bir nechta oshiruvchi (pasaytiruvchi) koeffitsiyentlar qoʻllanilganda, mazkur koeffitsiyentlarning faqat kasr qismi (butun qismini hisobga olmagan holda) bir-biriga qoʻshiladi. 7. Mazkur Uslubiy qoʻllanmada belgilangan shaharsozlik hujjatlarini ishlab chiqish narxlari qonunchilik hujjatlari va loyihalashtirish topshiriqlariga muvofiq toʻliq loyiha hajmi uchun qoʻllaniladi hamda loyiha hujjatlarining bajarilmaydigan qismlari tegishli foizlar asosida kamaytirilgan holda hisoblanadi. Bunda, loyiha hujjatlari qismlarining qiymati loyiha-qidiruv tashkiloti tomonidan bajariladigan ishlarning hajmini hisobga olgan holda mustaqil belgilanadi. 8. Shaharsozlik hujjatlarini ishlab chiqish narxi quyidagi formula asosida hisoblanadi: Q = Ab x KBHM x KIS bunda: Q — shaharsozlik hujjatlarini ishlab chiqish narxi; KBHM — bazaviy hisoblash miqdori (narxni hisoblash kunida amalda boʻlgan miqdori qoʻllaniladi); Ab — shaharsozlik hujjatlarining tarkibidan kelib chiqib hisoblanadigan ishlab chiqish qiymati (tegishli jadvallar boʻyicha olinadi); KIS — ijtimoiy soliq stavkasini koʻzda tutuvchi koeffitsiyent. 9. Shaharsozlik hujjatlari ikki bosqichda, yaʼni birinchi bosqichda loyihaning konsepsiyasi yoki texnik-iqtisodiy asoslari (TIA) va ikkinchi bosqichda asosiy loyiha (shaharsozlik hujjatlari) ishlab chiqilishi rejalashtirilganda, shaharsozlik hujjatini ishlab chiqish narxiga 1,25 koeffitsiyent qoʻllaniladi. Bunda, shaharsozlik hujjatini ishlab chiqish narxining: 32 foizi — loyihaning konsepsiyasi yoki texnik-iqtisodiy asoslari (TIA); 68 foizi — asosiy loyihaning (shaharsozlik hujjatlari) qiymati hisoblanadi. 10. Mazkur Uslubiy qoʻllanma asosida shaharsozlik hujjatlarini ishlab chiqish narxi hisoblab chiqilganidan soʻng xizmat safari xarajatlari (agar xizmat safariga yuboriladigan boʻlsa) va qoʻshilgan qiymat soligʻi qoʻshiladi. 11. Oʻzbekiston Respublikasining hududini va hududining qismlarini hamda viloyatlar hududlarini rivojlantirishni rejalashtirish toʻgʻrisidagi hujjatlarni ishlab chiqish qiymati quyidagi jadvalga muvofiq aniqlanadi: 12. Oʻzbekiston Respublikasining hududini va hududining qismlarini hamda viloyatlar hududlarini rivojlantirishni rejalashtirish toʻgʻrisidagi hujjatlarni ishlab chiqish qiymatiga quyidagi koeffitsiyentlar qoʻllanilgan holda hisoblanadi: 13. Aholi punktlarining hududlarini rivojlantirishni rejalashtirish toʻgʻrisidagi shaharsozlik hujjatlarini ishlab chiqish qiymati quyidagi jadvalga muvofiq aniqlanadi: 14. Aholi punktlarining hududlarini rivojlantirishni rejalashtirish toʻgʻrisidagi shaharsozlik hujjatlarini ishlab chiqish qiymatiga quyidagi koeffitsiyentlar qoʻllanilgan holda hisoblanadi: 15. Aholi punktining bosh rejasi batafsil rejalashtirish loyihasi (BRL) bilan birgalikda ishlab chiqilganda, bosh rejani ishlab chiqish qiymatining 50 foizi, batafsil rejalashtirish loyihasi (BRL) va boshqa loyihalarni ishlab chiqish qiymatlari toʻliq qoʻshib hisoblanadi. 16. Batafsil rejalashtirish loyihasi (BRL) va master rejani ishlab chiqish qiymati quyidagi jadvalga muvofiq aniqlanadi: 17. Batafsil rejalashtirish loyihasi (BRL) va master rejani ishlab chiqish qiymatiga quyidagi koeffitsiyentlar qoʻllanilgan holda hisoblanadi: 18. Shaharsozlik hujjatlarining muhandislik jihatdan tayyorlash tadbirlari boʻyicha tarhlarni ishlab chiqish qiymati quyidagi jadvalga muvofiq aniqlanadi: 19. Shaharsozlik hujjatlarining maketlarini tayyorlash va kompyuter dasturlari yordamida 3D-materiallarni ishlab chiqish qiymati shaharsozlik hujjatlarining ishlab chiqish qiymatiga nisbatan quyidagi jadvaldagi koeffitsiyentlar boʻyicha aniqlanadi: 20. Shaharsozlik hujjatlarining taqdimot materiallarini ishlab chiqish qiymati shaharsozlik hujjatlarining ishlab chiqish qiymatiga nisbatan 0,1 koeffitsiyent, ularni Internet butunjahon axborot tarmogʻi va boshqa axborot dasturlariga joylashtirish ishlarining qiymati shaharsozlik hujjatlarining ishlab chiqish qiymatiga nisbatan 0,05 koeffitsiyent qoʻllanilgan holda hisoblanadi. 21. Shaharsozlik hujjatlarining maketlari, 3D-materiallari va taqdimot materiallarini tayyorlash ishlari buyurtmachi tomonidan berilgan topshiriq hamda shartnoma asosida tomonlarning oʻzaro kelishgan narxlarida bajariladi. 22. Aholi punktlarining shaharsozlik hujjatlari boʻyicha bir marotaba mualliflik nazoratini amalga oshirish qiymati quyidagi jadvalga muvofiq aniqlanadi: 23. Aholi punktlarining shaharsozlik hujjatlari boʻyicha mualliflik nazoratini amalga oshirish qiymatiga nazorat davriyligi koʻpaytirilgan holda ushbu Uslubiy qoʻllanmaning 8-bandida keltirilgan formula asosida hisoblanadi. 24. Mazkur Uslubiy qoʻllanma talablarining buzilishida aybdor boʻlgan shaxslar qonunchilikda belgilangan tartibda javobgar boʻladilar.